Novo Selo Okićko   falu Horvátországban Zágráb megyében. Közigazgatásilag Klinča Selához tartozik.

Fekvése 
Zágráb központjától 23 km-re délnyugatra, községközpontjától 6 km-re északnyugatra a Plešivica-hegység délkeleti nyúlványán fekszik.

Története 	
A falu területén található Okics ősi plébániatemploma, melyhez egykor a Száva és a Kulpa között a mainál sokkal nagyobb terület tartozott. A plébánia első írásos említése 1334-ben a zágrábi káptalan statutumában történt "ecclesiale Beate Virginis de Okich" néven. A templomot valószínűleg a közeli Okics várának urai építették, azonban pontos építési ideje nem ismert. Következő említése 1473-ban történt, amikor Márton nevű plébánosa bíróként működik közre egy Ivan kanonok által vezetett perben, mely a pálosok és a Povlakovićok között zajlott. A plébánia 1501-ben szerepel először egyházlátogatási jegyzőkönyvben. 1573-ban területét a felkelt parasztok ellen vonuló nemesi hadak pusztították el. 1593-ban a török  pusztította a plébánia alsó részeit, sokakat megölt, másokat fogságba hurcolt. 1622-ben a zágrábi főesperesi vizitáció "Sancta Maria in Kluka" alakban említi. 1649-ben "Sancta Maria sub Okich" azaz az Okics (vára) alatti Szűz Mária (egyháza) néven szerepel. 1848-ban a jobbágyfelszabadítás során az okicsi plébánia jobbágyai is szabadok lettek, földjei közül sokat megváltottak. 1865-ben megnyílt a plébánia első iskolája. 1912-ben a plébániatemplom melletti falu az Okićka Sveta Marija nevet kapta. Ezt a nevet 1947-ig viselte, amikor a kommunista hatóságok nevét Novo Selo Okićkora változtatták és azóta is ezt a nevet viseli. 1917-ben a templom harang nélkül maradt, mert harangjait a háborús célokra vették igénybe. Ezeket 1925-ben pótolták. 1934-ben a plébánia 600 éves ünnepi miséjét a később boldoggá avatott Alojzije Stepinac celebrálta. 1981-ben Repišćén felépült a plébánia új épülete és székhelye is ide helyződött át.
A falunak 1857-ben 104, 1910-ben 159 lakosa volt. Trianon előtt Zágráb vármegye Jaskai járásához tartozott. 2001-ben a falunak 121  lakosa volt.

Lakosság

Nevezetességei 	
Szűz Mária tiszteletére szentelt plébániatemploma az ország egyik legrégibb szakrális épülete. A templom, melynek építési ideje nem ismert régebbi formájában gótikus volt. A gótikus szentélyt 1740-ben bontották le, mert nem felelt meg az új barokk főoltárnak. Az ekkori átépítéskor helyezték el a kóruson a templom első orgonáját is. 1762-ben a tornyot építették át, új piros borítású toronysisakot kapott, csúcsára pedig ekkor helyezték fel az aranyozott gömbön álló keresztet. 1877-ben elkezdődött a templom belső megújítása. 1888-ban egy tűzvészben leégett a szentély, megsemmisültek a templom régi festményei. A belső restaurálás Augustin Posilović mester nevéhez fűződik, az aranyozást és a festői munkákat Ferdo Quiquerez végezte 1890-ben. Ekkor készült el az új orgona is Hefer zágrábi műhelyében. 1960-ban a templom új tetőfedést kapott, 1967-ben a tornyot is újracserepezték. Utolsó külső megújítása 1987-ben történt a templom környezetének rendezésével. Búcsúnapja szeptember 8.

Források 
 Klinča Sela község hivatalos oldala
Az okicsi Szűz Mária plébánia honlapja

Jegyzetek 

Zágráb megye települései